# Buhe burhuduz Sant Julian

Oberennoù damheñvel pe handelvoù all zo ivez, gwelout Sant-Juluan.
| ◄ En oèd de ziméein | Buhé burhuduz Sant Julian | Marionig  ► |
* Pater noster qui es in cœlis,
* Cheleuet ol tud a Iliz,
* Tud a Iliz, krechenion,
* Cheleuet buhé sant Julian.
* Buhé sant Julian zou skriüet
* É galleg hag é brehoneg.
* É galleg hag é brehoneg,
* De nemb e garou cheleuet.
* Julian, èl mé oé dén a stad,
* E ié bamdé de jiboésat,
* E ié barndé de jiboésat,
* Er glujal kerklouz èl er had.
* Un dé d’er jiboés el ma hé,
* Ur harwig rous ean e gavé,
* Hag, épad tri dé ha tèr noz.
* Ean en hélias hemb repoz.
* — « Julian, Julian lar té d’ein-mé,
* « Perag en em héliès-té ?
* « Perag en em héliès té ?
* « Meit én espér a mem buhé.
* — « Salv, o kroéz, karwig, ne hran ket :
* « M’hou kav ul lon braù dré er bed,
* « M’hou kav ul lon braù dré er bed,
* « Hag hou kuittat ne hellan ket.
* — « Mar hum havès ul lon d’ha hrad,
* « Me larou d’id t’avantur vad,
* « Me larou d’id t’avantur vad :
* « Te lahou ha vam hag ha dad.
* — « Salv o kroéz, karwig, n’er groein ket,
* « Kuittat e hrein kéntoh er bed,
* « Kuittat e hrein bro ha kanton,
* « Kéntoh eit kouéh én okazion.
* — « Kuitta er bed tré ma karei,
* « En okazion té a gavei,
* « En okazion té a gavei,
* « Ha vam hag ha dad e lahei.
* II
* Julian kentéh hum lak én hent
* Hemb laret nitra d’é gérent,
* D’é vam, d’é dad na d’é iondred
* Ker bihan meit d’é vorèbet.
* A zoh è vro pêl mat é has,
* Én ur houh porh é arriùas,
* Én ur houh porh é arriùas,
* Devout servitour hum lakas.
* Devout servitour hum laké
* Ha ként pêl d’en ol é plijé,
* Ha ként pêl d’en ol é plijas.
* Er verh ag en ti en hoantas.
* — « Me zad, me mam, mar em haret,
* « Reit t’ein Julian eit boud prièd,
* « Reit t’ein Julian eit bout prièd,
* « M’er har ha m’er harou perpet.
* — « Me merh ! Julian hui n’hou pou ket,
* « N’houiamb é pèh bro ma gañet,
* « N’houiamb é péb bro ma gañet
* « Nag a béh famill ma saùet.
* — « Poén ne mès chet a gement-sé,
* « Julian e vou me frièd-mé ;
* « Ean ’n dès é bapér badient
* « É oèd, ol é dreu pen d’er ben.
* Kement ar nehé é talhas,
* Taul de fin ind e gousantas,
* Taul de fin ou dès kousantet
* Hi rein de Julian eit prièd.
* III
* Julian, pe oé bet diméet.
* Dén a affér lakeit oé bet,
* Lakeit oé bet dén a affér,
* Liés é hé pêl doh er gér.
* E vestréz oé un dévodéz
* D’en Intron Varia a Garwés,
* Liés, liés é hé d’er hoed
* En ul laret hé chapelet.
* Un dé ha hi monet arré.
* Deu zénig kouh hi e gavé.
* Deu zénig kouk hi e gavas
* É tichuéh ar vord en hent-pras.
* — « Deu zénig kouh, doh hou kuélet,
* « Kèr é gout é oh fatiget ;
* « Laret enta, laret t’ein-mé,
* « Petra e glasket hui dré-zé.
* — « Ès bras é d’emb bout fatiget
* « Open kand léau hun nès kerhet,
* « Open kând léaù hun nès kerhet,
* « É klah hun mab en nès kollet.
* — « Deu zénig kouh, ne chillet ket,
* « Hou mab sur n’en dé ket kollet,
* « Hou mab sur n’en dé ket kollet,
* « Laret penaus é ma hanùet.
* — « Hun mab e zou hanùet Julian,
* « Kuitteit en dès é vro iouank ;
* « Intron, Intron, d’emb-ni laret,
* « Mar e huès ean dré-men guélet.
* Er huirioné a pe gleuas,
* Én ou divréh hi hum daulas,
* Én ou divréh hi hum daulas,
* Hag a galon en ou bokas.
* — « Me zad, me mam a garanté,
* « Julian e zou me frièd-mé,
* « Julian e zou me frièd mé,
* « Ha mestr é ar ol men dané.
* Ha get er joé hi doé doh t’hé
* Hi ou lakas én hé gulé :
* En neu zén kouh oé fatiget
* Hag aben ou deoé kousket.
* IV
* Arriw get Julian er Golér
* Hag en davéas bean d’er gér,
* D’er gér en dès ean davéet,
* En ur hoal gonz ag é brièd
* — « Julian Julian kei bean d’er gér,
* « É ma ha voéz é hoal hobér ;
* « É ma ha voéz ér gambr d’el hlué.
* « T’hi havou hoah én hé gulé.
* Julian e ias a bréz d’er gér,
* Avel un dén én dézespoér,
* Ha doh en ti pé arriùas
* Tri zaul ar en nor ean e skoas.
* Tri zaul ar en nor ean e skoé.
* Ha dén doh t’on ne reskondé ;
* Én ur skoein kriwoh ar nehi,
* Ean hi zaulas é kreiz en ti.
* Én ti a p’en dè antréet
* D’er gambr d’er hlué en dès krapet,
* Ha d’é hulé e regarhas,
* É dad hag é vam e lahas.
* A p’en doé groeit en torfèd-zé,
* Kentéh d’er hias é tichenné,
* Kentéh d’er hias ma dichennet
* Hag é brièd en dès kavet.
* Ean e gav é brièd Suzen
* Ë arriw ag en overen :
* Hi e zou koutant ha joeius,
* Ha hi e seblant bout eurus.
* « Suzen, Suzen, d’ein mé laret
* « Più én hou kulé oé kousket ?
* — « Hou tad hag hou mam, o Julian,
* « E zou deit d’hou klah d’er vro-men.
* — « Doh-ein, men Doué, hou pet truhé,
* « Konzeu er harw oé guirioné !
* « Er harw e laras d’ein erhat
* « Bé lahet me mam ha me zad.
* « Maleur d’em dorn, maleur d’em fen,
* « E han-mé d’hobér penijen,
* « É han-mé d’hobér penijen
* « D’ur hoed dôn pé d’un inizen.
* - « Mar dès, Julian, me iei eùé,
* « Ke me zou kauz d’en torfèd-zé,
* « Doh ou lakat ér gambr aral
* « Mem behé miret doh er goal.
* V
* Doh ou bro pêl bras oé é hent,
* Étal ur hoèh é arriùent,
* Étal ur hoèh é arriùent,
* Ul lojig benal e saùent.
* El léh-sé oé goal divourrus,
* Trézein er hoèh oé danjerus ;
* Hillèh, én ur dremén dré zé,
* En deoé kollet ou buhé,
* Sekour en ol e hré Julian,
* É kreiz en amzér kaletan,
* Hag, én ur skoein ar é galon,
* Get Doué e houlenné pardon.
* Un dé é arriùas ur peur,
* E glask eùé trézein en deur,
* Julian kentéh, lan a druhé,
* En treménas ar er zishoé.
* Hag en deur a p’ou dès trézet
* Er peur de Julian dès laret :
* Trugèré d’id, Julian m’em brér,
* È tès a dremén ha Salvér.
* Eit er garanté é hès bet
* É kevér er ré poéniet,
* É on deit de rein d’id pardon,
* Ha m’er ra d’id a greiz kalon.
* Én ur laret er honzeu-zé
* Er Salvér hum saùas d’er hlué,
* E saùas d’er hlué ligernus,
* Ha Julian hum gavas eurus.
* Neoah Julian hag é brièd
* E hré penijenneu kalet :
* Meit grouiad-lezeu ne zèbrent,
* Ha deur sklèr hemb kin e ivent.
* Hag en neu brièd santel-zé.
* E zou bermen é lein en né,
* Eurus, hemb poén ha hemb ankin,
* Eurus e veint de birhuikin.